OLHUGHANO 100
Yesu omw’Irima
BAKABYA babirilhua omwa kisenge eky’endatha, Yesu n’abakwenda biwe bakaghenda omw’irima erye Getesemane. Bamabiriasa hano ha mirundi mingi. Hathya Yesu akababwira athi basighale ibanalholire n’erisaba. Neryo akaghenda kaghendo kake erilhua ahabali, neryo akunama n’erisaba.
Enyuma waho, Yesu akasuba ahali abakwenda biwe. Wukalengekanaya bakakolha ki? Baghotsere! Mirundi isathu Yesu akababwira athi babye ibanalholire, aliriryo obuli subulha akasanga ibana ghotsere. Yesu akabugha okw’asa liwe ly’erighunzerera athi: ‘Busana naki imwaghotsera okwa ndambi eyiri ng’eno? Endambi yamabirihika ingye erihirwa omwa byalha by’esyanzighu syaghe.’
Okwa ndambi eyo etoko ey’abandu bangi yamwowibwa. Lebaya! Abalhume banemwasa n’emiyali n’emigho! Kandi banahekire ebisosomole eby’omuliro eribaha ekyakakalha. Bakabya bakahika hakuhi, omundu mughuma akalhua omwa ndeko n’eriasa eyiri Yesu. Akamulyatsirira, ngokwa wanamalhangira hano. Omulhume oyu ni Yuda Iskariota! Busana naki inyalyatsirira Yesu?
Yesu akabulhaya: ‘Yuda, wuka nyighoberaya omw’ilyatsirira?’ Kwenene, erilyatsirira ni kaminyikalho. Kikaleka abalhume abali na Yuda ibaminya indi oyu ni Yesu, omulhume eya bakanza. Neryo esyanzighu sya Yesu sikasa erimuhamba. Aliriryo Petero syendi ikirirya bakathwalha Yesu athethalhwa. Akahulhukaya mw’omuyali wiwe owali asa nawu n’erithema omulhume oyuli hakuhi nayu. Omuyali akataruka okwa muthwe w’omulhume n’erithema okuthwe kwiwe okw’okulya. Aliriryo Yesu akathulha okwa kuthwe okw’omulhume n’erikulhamya.
Yesu akabwira Petero: ‘Subaya omuyali wawu w’omwa lhuba lhwawu. Wukaghaniraya wuthi sinanga lhakira Thatha waghe akamba esyankumi esy’abamalaika erinyilhamya?’ Inga, angana kolha athya! Aliriryo Yesu syatha saba Nyamuhanga erimuha n’omumalaika n’omughuma, kusangwa anasi ngokwa endambi yabirihika esyanzighu siwe erimuthwalha. Neryo ak’ikiriraya bamuthwale. Hathya thulebaye ekikahika oku Yesu.
tum_Latn luo_Latn lug_Latn lug_Latn lug_Latn lug_Latn lug_Latn